***PRESS RELEASE***

**NAJAVA**

**Konferencija CECIIS 2022 u Dubrovniku od 21. do 23. rujna, uoči konferencije i dvodnevna EDEN radionica**

Trideset i treće izdanje Međunarodne konferencije **"Central European Conference on Information and Intelligent Systems" - CECIIS 2022** održat će se po prvi puta Dubrovniku, u prostorima **Sveučilišta u Dubrovniku** od 21. do 23. rujna 2022. godine. Glavna tema ovogodišnje konferencije je ***'Smart Industry in post Covid-19 society'*, a glavni organizator je Fakultet organizacije i informatike Sveučilišta u Zagrebu (FOI), dok su partneri i Fakultet elektrotehnike i računarstva (FER) te Fakultet prometnih znanosti (FPZ) sa Sveučilišta u Zagrebu te Fakultet elektrotehnike, računarstva i informacijskih tehnologija Sveučilišta Josipa Jurja Strossmayera u Osijeku (FERIT), Sveučilište u Dubrovniku (UNIDU) i Europska istraživačka mreža EDEN.**

***'Smart Industry in post Covid-19 society'***

O temi **'pametne industrije'** raspravljalo se na prošlogodišnjem izdanju konferencije CECIIS 2021, na kojoj je prepoznata potreba za daljnjim istraživanjem u ovom području. Suvremeno društvo suočava se s brojnim izazovima koji otežavaju njegov daljnju razvoj – s jedne strane svjedočimo golemom znanstvenom napretku, no s druge strane suočavamo se s preprekama i ograničenjima za postizanje održive budućnosti. Paradigma globalne industrije se počela naglo mijenjati – ona se sve više temelji na **modernim tehnologijama** **i konceptu pametne industrije**, što će uključivati ​​intenzivniju upotrebu umjetne inteligencije, robotike, kao i nove poslovne modele. To ostavlja mnoga otvorena pitanja na koja će odgovore u diskusijama potražiti znanstvenici i istraživači na ovogodišnjoj konferenciji CECIIS 2022.

***Program konferencije***

**Bogat trodnevni program konferencije za sve sudionike, koji će moći djelomično pratiti online, uključuje predavanja dvaju cijenjenih američkih predavača – Nenada Medvidovića (University of Southern California) i Ozana Tonguza (Carnegie Mellon University). Pristigli radovi bit će prezentirani unutar 12 znanstvenih sekcija, a najbolji će biti i nagrađen. Važan dio konferencije su i radovi studenata koji će biti prezentirani u sklopu 12. Studentske poster sekcije. Sudionike očekuje i panel rasprava *„Smart University for Smart Industry“***, paralelno događanje naziva ***„Tutorial: Digital Design Thinking using Scene2Mode“*** te predstavljanja **međunarodnih projekata** organizatora i partnera konferencije.

***Međunarodni recenzenti***

Radovi prijavljeni na spomenutu konferenciju, ocijenjeni pozitivnom recenzijom od strane međunarodnih recenzenata, objavljuju se u Zborniku radova, a koji je indeksiran u sljedećim bibliografskim bazama podataka: DOAJ - Imenik časopisa otvorenog pristupa, INSPEC, EBSCO, ProQuest i WoS. Neki od tih radova bit će uzeti u obzir za objavljivanje u časopisu za informacijske i organizacijske znanosti **JIOS** koji objavljuje Fakultet organizacije i informatike Sveučilišta u Zagrebu.

***Uoči konferencije i EDEN-ova radionica***

FOI-jev višegodišnji partner **EDEN Digital Learning Europe EDEN DLE** ove godine organizira istraživačku radionicu - EDEN RW u Dubrovniku uoči početka same konferencije 19. i 20. rujna 2022. godine. Dvanaesta EDEN istraživačka radionica ima temu ***Towards Smart and Inclusive Learning Ecosystem****,* koja je podijeljena u nekoliko sekcija:

* Digitalna transformacija obrazovnih institucija
* Trendovi i problemi u obrazovanju
* Personalizirana okruženja za učenje visoke izvedbe
* Strategije učenja za pametna okruženja za učenje
* Nove tehnologije u obrazovanju.

Više informacija o svim programima dostupno je na [službenoj web stranici konferencije](https://ceciis.foi.hr/). Konferenciju podupire i **Ministarstvo znanosti i obrazovanja** te **Grad Dubrovnik**, kao i sponzori: **Infodom**, **Oracle**, **Mobilisis** (zlatni), **Dignet Software** (srebrni) i **Factory X** i **IGEA grupa** (brončani).

PR Odjel FOI